Slotbetoë vandag in Packham-moordverhoor | Netwerk24
Deur Jana Breytenbach 24 April 2019 08:51
Die staat en die verdediging lewer na verwagting Woensdag hul slotbetoë in die verhoor van Rob Packham van Kaapstad wat daarvan beskuldig word dat hy sy vrou, Gill, vermoor het.
Packham het sy saak, wat in die hooggeregshof in Kaapstad aangehoor word, 'n week gelede afgesluit nadat hy drie dae in die getuiebank deurgebring het.
Gill is op 22 Februarie 2018 vermoor. Die staat voer aan Packham het haar lyk in die kattebak van haar groen BMW gesit en die motor aan die brand gesteek.
Rob Packham tydens 'n vorige hofverskyning. Foto: Jaco Marais
Die staat het verskeie getuies geroep wat twee ooggetuies insluit wat getuig het dat Packham op die dag sy vrou se motor bestuur het in die gebied waar die motor uitgebrand het. 'n Ander getuie het hom glo van die toneel waar die motor by die Dieprivier-treinstasie uitgebrand het, sien wegry.
Die vermoorde Gill Packham. Foto: Facebook
Packham voer aan kapers het moontlik sy vrou vermoor en haar motor aan die brand gesteek.
Hy ontken dat hy enigiets met sy vrou se dood te doen gehad het of die motor aan die brand gesteek het.
Die staat voer aan dat Packham sy vrou met 'n onbekende voorwerp teen die kaak geslaan het, wat haar bewegingloos sou gelaat het.
Die staat meen dat Packham haar glo 'n tweede keer agter die kop geslaan het, wat haar dood veroorsaak het.
Volg Netwerk24 se regstreekse dekking van die hofverrigtinge wat omstreeks 10:00 sal begin.
Meer oor: Rob Packham | Kaapstad Hooggeregshof | Kaapstad | Lyk | Packham-Moordsaak | Kapers | Motor | Moord